যুক্তরাষ্ট্রের পুঁজিবাজার ‘ওয়াল স্ট্রিটে’ ডোনাল্ড ট্রাম্পের বন্ধু বলতে বিশেষ কেউ আছে বলে মনে হয় না। পুঁজিবাজার ও ব্যাংকিং খাতে ব্যাপক পরিবর্তন আনতে চান ট্রাম্প। তাতে অবশ্য সাধারণ মানুষ খুশিই হবে। তবে যুক্তরাষ্ট্রের পুঁজিবাদী অর্থনীতিতে একটি যে পরিপূর্ণ সংস্কার প্রয়োজন, সেটা করা ডোনাল্ড ট্রাম্পের পক্ষে কতটুকু সম্ভব হবে তা বলা অত্যন্ত দুঃসাধ্য ব্যাপার। কারণ ট্রাম্পের প্রতিটি পদক্ষেপ বা ঘোষণার সঙ্গেই জড়িয়ে রয়েছে পরস্পরবিরোধী বহু চিন্তাভাবনা এবং দ্বিধাদ্বন্দ্ব। তিনি খনি শ্রমিকদের উচ্চ মজুরিসহ প্রচুর কর্মসংস্থান সৃষ্টি করতে চান। কিন্তু এ কথা ভুলে গেলে চলবে না যে মজুরি নির্ধারণের জন্য ট্রাম্পের সদিচ্ছাই একমাত্র উপায় নয়। তার জন্য চাই শ্রমিকদের সংগঠন বা ট্রেড ইউনিয়ন। শ্রমিকদের ট্রেড ইউনিয়নকে ধ্বংস করে দিয়ে গেছেন ডোনাল্ড ট্রাম্পের পূর্বসূরি রিপাবলিকান দলীয় পরলোকগত প্রেসিডেন্ট রোনাল্ড রিগ্যান। ট্রাম্পের মতো রোনাল্ড রিগ্যানই উচ্চকণ্ঠে প্রথম স্লোগান দিয়েছিলেন, ‘আমরা যুক্তরাষ্ট্রকে আবার মহান করতে চাই’ (ডব ধিহঃ ঃড় সধশব অসবৎরপধ মৎবধঃ ধমধরহ)। কিন্তু তিনিই (রিগ্যান) মুক্তবাজারের নামে পুঁজিবাদকে শোষণের ধারালো হাতিয়ারে পরিণত করেছিলেন। ডোনাল্ড ট্রাম্পও একজন পুঁজিপতি। বিনির্মাণ শিল্প (জবধষ ঊংঃধঃব) নিয়ে ওয়াল স্ট্রিটের সঙ্গে তাঁর বিরোধ ব্যক্তিগত, নীতিগত নয়। শুধু তা-ই নয়, ট্রাম্প বেকার কয়লাখনি শ্রমিকদের জন্য আবার কাজের সুযোগ করে দিয়ে রাজনৈতিক ফায়দা লুটতে চান অথচ যুক্তরাষ্ট্রব্যাপী উচ্চশিক্ষার প্রসার ঘটিয়ে উন্নত পেশাজীবী শ্রেণি সৃষ্টি করার কথা তেমন বলছেন না। অর্থনীতি ও বিশ্ব বাণিজ্যের ক্ষেত্রে ট্রাম্প এখন তাঁর উপদেষ্টা ও পরামর্শদাতাদের শেখানো কথা যতটা বলছেন এবং শুনছেন, পরবর্তী পর্যায়ে সে অবস্থায় ধৈর্য ধরে থাকবেন কি না বলা মুশকিল। কারণ ট্রাম্প নিজেকে একজন সর্বক্ষেত্রে পারদর্শী ব্যক্তি বলে মনে করেন। তিনি মনে করেন, যুক্তরাষ্ট্রসহ বিশ্বের সব সমস্যার সমাধান তাঁর জানা আছে। শ্বেতাঙ্গ মার্কিন নাগরিক এবং বিশেষ করে একজন ধনাঢ্য ব্যক্তি হিসেবে ট্রাম্পের মধ্যে শ্রেণিগতভাবে যথেষ্ট দম্ভের ভাব রয়েছে বলে তথ্যাভিজ্ঞ মহলের ধারণা। তিনি যুক্তরাষ্ট্রের সংখ্যাগরিষ্ঠ শ্বেতাঙ্গ ভোটারদের সমর্থনেই বিজয়ী হয়েছেন। এবং তাদের নিয়েই মূলত ‘আবার মহান আমেরিকা’ গড়ে তুলতে চান। ট্রাম্পের ব্যক্তিগত স্বেচ্ছাচারী ভাব ও গোঁয়ার্তুমি তাঁকে খুব তাড়াতাড়িই সহকর্মীদের কাছ থেকে পৃথক করে ফেলবে। অবৈধ মেক্সিকান অভিবাসী কিংবা মেক্সিকো সীমান্তে দেয়াল নির্মাণের পরিকল্পনা, হিসপানিক ও লাতিনোদের প্রতি আপত্তিকর দৃষ্টিভঙ্গি ও যুক্তরাষ্ট্রে মুসলিম সম্প্রদায়ের সদস্যদের তালিকাভুক্ত করার হীন পরিকল্পনা—কোনোটাই ডোনাল্ড ট্রাম্প বাদ দেননি। তবে দেশীয় ও আন্তর্জাতিক আইনের কারণে অনেক কিছুই আপাতত চেপে রেখেছেন।